[pic] | EIROPAS KOMISIJA |

Briselē, 21.9.2010

COM(2010) 489 galīgā redakcija

Priekšlikums

EIROPAS PARLAMENTA UN PADOMES LĒMUMS

par Eiropas Globalizācijas pielāgošanas fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2009/021 IE/ SR Technics , Īrija)

PASKAIDROJUMA RAKSTS

Eiropas Parlamenta, Padomes un Komisijas 2006. gada 17. maija Iestāžu nolīguma par budžeta disciplīnu un pareizu finanšu pārvaldību[1] 28. punktā ir ļauts izmantot Eiropas Globalizācijas fonda (EGF) līdzekļus, nepārsniedzot maksimālo ikgadējo apjomu EUR 500 miljoni, papildus finanšu shēmas attiecīgajām pozīcijām.

EGF ieguldījumiem piemērojamie noteikumi ir izklāstīti Eiropas Parlamenta un Padomes 2006. gada 20. decembra Regulā (EK) Nr. 1927/2006 par Eiropas Globalizācijas pielāgošanas fonda izveidi[2].

Pēc darba ņēmēju atlaišanas gadījumiem uzņēmumā SR Technics Ireland Ltd Īrijā (turpmāk tekstā — “ SR Technics ”) Īrija 2009. gada 9. oktobrī iesniedza pieteikumu EGF/2009/021 IE/ SR Technics par finansiālo ieguldījumu no EGF.

Komisija, rūpīgi pārbaudījusi minēto pieprasījumu, saskaņā ar Regulas (EK) Nr. 1927/2006 10. pantu secināja, ka finansiālā ieguldījuma nosacījumi atbilstoši šai regulai ir izpildīti.

PIETEIKUMA KOPSAVILKUMS UN ANALĪZE

Pamatdati

EGF atsauces numurs EGF/2009/021

Dalībvalsts Īrija

2. pants a)

Attiecīgais uzņēmums SR Technics Ireland Ltd

Piegādes un pakārtotās ražošanas uzņēmumi Nav

Pārskata periods no 03.04.2009. līdz 02.08.2009.

Individualizēto pakalpojumu sākuma datums 25.03.2009.

Piemērošanas diena 09.10.2009.

Darba ņēmēju atlaišanas gadījumu skaits pārskata periodā 800

Darba ņēmēju atlaišanas gadījumu skaits pirms un pēc pārskata perioda 335

Kopējais darba ņēmēju atlaišanas gadījumu skaits 1135

Atlaisto darba ņēmēju skaits, kuriem paredzēts atbalsts 850

Individualizētie pakalpojumi: budžets EUR 11 015 174

EGF īstenošanas izdevumi[3]: budžets EUR 440 000

EGF īstenošanas izdevumu % 3,8

Kopējais budžets EUR 11 455 174

EGF ieguldījums EUR (65 %) 7 445 863

1. Pieteikums tika iesniegts Komisijai 2009. gada 9. oktobrī, un 2010. gada 18. maijā tika iesniegta papildu informācija.

2. Pieteikums atbilst Regulas (EK) Nr. 1927/2006 2. panta a) punktā noteiktajiem nosacījumiem par EGF izlietošanu, un tas tika iesniegts laikus, t.i., desmit nedēļu laikā, kā noteikts minētās regulas 5. pantā.

Saikne starp atlaišanas gadījumiem un pasaules tirdzniecības modeļu nozīmīgām strukturālām izmaiņām globalizācijas vai pasaules finanšu un ekonomikas krīzes dēļ

3. Īrija apgalvo, ka darba ņēmēju atlaišanas gadījumi SR Technics varētu būt tieši saistīti ar aktivitātes samazināšanos gaisa transporta nozarē pasaules finanšu un ekonomikas krīzes dēļ. Tā ir sniegusi Eurostat statistikas datus, kas apliecina, ka gaisa transporta nozarē apgrozījums laika posmā no 2008. gada 1. ceturkšņa līdz 2009. gada 3. ceturksnim ir samazinājies vairāk nekā par 9 % (ES-27). Kritums euro zonā bija vēl lielāks — tajā pašā laika posmā apgrozījums samazinājās par 15,9 %.Apgrozījuma kritums gaisa transporta nozarē aviosabiedrībām radīja milzīgu izmaksu slogu, kā arī samazināja faktisko tehniskās apkopes, remonta un kapitālremonta ( MRO ) darbību apjomu visā pasaulē. Tas, ka aviosabiedrības ir nolēmušas samazināt savas izmaksas, meklējot MRO pakalpojumu piegādes uzņēmumus valstīs ar zemām izmaksām, bija pamanāms jau pirms krīzes. Bija paredzams, ka laika posmā no 2007. līdz 2017. gadam MRO pakalpojumu apjoms Austrumeiropā palielināsies par 10,8 % gadā un Tuvajos Austrumos — par 5,3 % gadā. Tomēr Rietumeiropā plānotais pieauguma rādītājs bija 3,8 %. Nozares ekspertu norādītie iemesli galvenokārt bija saistīti ar darba izmaksām Rietumeiropā. Pasaules finanšu un ekonomikas krīze izmainīja pat šīs lēnās izaugsmes aplēses un izraisīja krasu MRO pakalpojumu apjoma kritumu ES.

Jaunākajās aplēsēs, kas 2008. gada septembrī sniegtas MRO nozares sanāksmē, norādīts, ka Rietumeiropas tirgus daļa samazināsies par 2 % gadā laika posmā no 2008. līdz 2018. gadam, turpretī valstu ar zemām izmaksām tirgus daļa Austrumeiropā varētu palielināties par 3 % gadā.

4. Ir mainījies arī aviosabiedrību izmantotais modelis, pārejot no MRO viena “pilna pakalpojuma” līgumiem uz specializāciju un līguma sadalīšanu. Šādi aviosabiedrības aizvieto vienu MRO pakalpojumu līgumu ar vairākiem mazāka apjoma līgumiem, kurus tās izvēlējušās izmaksu priekšrocības dēļ.

Tādēļ SR Technics zaudēja divus nozīmīgus līgumus, proti, vienu — ar Aer Lingus un otru — ar Gulf Air . Kad bija jāatjauno līgums ar Aer Lingus , to sadalīja vairākos mazākos līgumos, par kuriem tika rīkots iepirkuma konkurss, tādējādi Aer Lingus ietaupīja vairāk nekā EUR 20 miljonus gadā, bet tika radīti ievērojami zaudējumi SR Technics . Līgumu ar Gulf Air noslēdza uzņēmums, kas atrodas Bahreinā.

Īrija apgalvo, ka pasaules finanšu un ekonomikas krīze saasināja MRO uzņēmumu jau tā grūto situāciju reģionos ar augstām izmaksām un veicināja to, ka aviosabiedrības aktīvāk veica izmaksu samazināšanu.

Atlaišanas gadījumu skaita noteikšana un atbilstība 2. panta a) punkta kritērijiem

5. Īrija šo pieteikumu iesniedza saskaņā ar intervences kritērijiem, kas noteikti Regulas (EK) Nr. 1927/2006 2. panta a) punktā, kurā paredzēti vismaz 500 atlaišanas gadījumi četru mēnešu laikā uzņēmumā, ietverot darbiniekus, ko atlaiž piegādes uzņēmumos un pakārtotās ražošanas uzņēmumos.

6. Pieteikums attiecas uz 800 atlaišanas gadījumiem SR Technics četru mēnešu pārskata periodā no 2009. gada 3. aprīļa līdz 2009. gada 2. augustam. Visi minētie atlaišanas gadījumi lēsti saskaņā ar Regulas (EK) Nr. 1927/2006 2. panta otrās daļas pirmo ievilkumu.

Paskaidrojums par šo atlaišanas gadījumu neparedzēto būtību

7. Īrijas iestādes apgalvo, ka pasaules ekonomikas un finanšu krīze ir nopietni ietekmējusi aviācijas nozari un ir samazinājies pasažieru, nolidoto jūdžu un ekspluatēto gaisa kuģu skaits. Tādēļ nozare bija spiesta meklēt izmaksu samazināšanas iespējas tehniskās apkopes, remonta un kapitālremonta ( MRO ) nozarē, un, tiklīdz bija jāatjauno līgumi, aviosabiedrības meklēja lētākas alternatīvas. Tajā laikā SR Technics zaudēja nozīmīgus līgumus ar Aer Lingus un Gulf Air , kas veicināja darba ņēmēju atlaišanu. Lai gan aviācijas nozare jau bija cietusi saistībā ar vispārējo lejupslīdi pēc 11. septembra notikumiem, iepriekš nekas neliecināja par pašreizējās pasaules ekonomikas un finanšu krīzes smagumu. Tādējādi plānota un pakāpeniska atbildes reakcija nebija iespējama. Zaudētu līgumu un spēcīgas konkurences no reģioniem ar zemām izmaksām dēļ SR Technics nebija citas izvēles kā pārtraukt savu darbību Dublinā.

To uzņēmumu identifikācija, kuri atlaiž darbiniekus, un darba ņēmēji, kam paredzēts atbalsts

8. Pieteikums kopumā attiecas uz 1135 atlaišanas gadījumiem, kas visi attiecas uz uzņēmumu SR Technics Dublinā. Šis skaitlis ietver 800 atlaišanas gadījumus četru mēnešu pārskata periodā un 335 atlaišanas gadījumus pēc šī perioda, uz kuriem arī attiecas palīdzība no EGF.

Īrija ir aprēķinājusi, ka 850 atlaistie darba ņēmēji saņems palīdzību no EGF. Ir gaidāms, ka pārējie darba ņēmēji atradīs darbu, izmantojot paši savu iniciatīvu un nepieprasot palīdzību no EGF, vai pametīs darba tirgu.

9. Palīdzību paredzēts sniegt darba ņēmējiem šādā dalījumā.

Kategorija | Skaits | Procenti |

Vīrieši | 797 | 93,8 |

Sievietes | 53 | 6,2 |

ES pilsoņi | 850 | 100,0 |

Personas, kas nav ES pilsoņi | 0 | 0,0 |

Vecumā no 15 gadiem līdz 24 gadiem | 32 | 3,8 |

Vecumā no 25 gadiem līdz 54 gadiem | 808 | 95,1 |

Vecāki par 54 gadiem | 10 | 1,2 |

10. Profesiju kategorijās dalījums ir šāds.

Kategorija | Skaits | Procenti |

Vadītāji | 173 | 20,4 |

Vecākie speciālisti | 24 | 2,8 |

Speciālisti | 152 | 17,9 |

Kalpotāji | 99 | 11,6 |

Kvalificēti strādnieki un amatnieki | 402 | 47,3 |

11. Saskaņā ar Regulas (EK) Nr. 1927/2006 7. pantu Īrija ir apliecinājusi, ka attiecībā uz sievietēm un vīriešiem piemērota vienlīdzības politika, kā arī nediskriminācijas politika un ka šāda politika tiks piemērota arī turpmāk dažādos īstenošanas posmos un jo īpaši piekļuvē EGF.

Attiecīgās teritorijas, tās iestāžu un ieinteresēto personu apraksts

12. Attiecīgā teritorija ir Dublinas ģeogrāfiskās grāfistes ziemeļu daļa, ietverot NUTS III IE021 Dublinas reģionu, kur Dublinas lidostā atrodas SR Technics rūpnīca. Dublinas reģions ietver četras vietējo pašvaldību teritorijas (administratīvās grāfistes): Dublinas pilsētu, Dienviddublinu, Fingalu un Danlīrī–Rātdaunu. Lielākā daļa SR Technics darba ņēmēju dzīvo Dublinas reģionā un Mītas, Kildares un Lautas grāfistēs. Visas četras Dublinas administratīvās grāfistes, Kildare un Mīta ir sešas no septiņām visapdzīvotākajām grāfistēm valstī, kurās kopējais iedzīvotāju skaits ir 1 536 342 jeb 36,2 % valsts iedzīvotāju. No 639 atlaistajiem darba ņēmējiem, kurus 2009. gada maijā aptaujāja valsts apmācības iestāde FÁS , tikai 17 (2,7 %) dzīvo grāfistēs, kas nav minētas iepriekš.

13. Galvenā ieinteresētā persona ir Uzņēmējdarbības, tirdzniecības un nodarbinātības ministrija ( Department of Enterprise, Trade and Employment ). Izpildes līmenī par to atbild Īrijas Apmācību un nodarbinātības pārvalde — Foras Áiseanna Saothair ( FÁS ). FÁS Dublinas reģiona ziemeļu daļas biroji sniedz virkni darba tirgus pakalpojumu un nodrošina programmas bez darba palikušajiem darba meklētājiem un personām, kas strādā Ziemeļdublinā.

Citas ieinteresētās personas ir — Enterprise Ireland ( EI ), valsts iestāde, kas ir atbildīga par Īrijas uzņēmumu attīstību, nodrošinot vietējā pārraudzībā esošām uzņēmējdarbībām vienotu integrētu attīstības ieteikumu, finansēšanas un atbalsta pakalpojumu avotu, un Izglītības un zinātnes ministrija ( Department of Education and Science ), kura atbild par politikas veidošanu un valsts finansējumu izglītības nozarē Īrijā. Izpildes aspektā par to ir atbildīgas (izglītības kvalifikāciju zemākajā līmenī) Arodapmācības komitejas ( Vocational Education Committees ), kas nodrošina pieaugušo izglītību, un (izglītības kvalifikāciju augstākajos līmeņos) vairākas augstākās izglītības iestādes, starp tām arī universitātes un tehnoloģiju institūti. Šīs augstākās izglītības iestādes ietilpst Augstākās izglītības pārvaldes ( Higher Education Authority ( HEA )) atbildības jomā, kura sniedz ziņojumus Izglītības un zinātnes ministrijai ( Department of Education and Science ).

Augstākās izglītības iestādes — Dublinas Universitāte ( Dublin City University ( DCU )), Dublinas Tehnoloģiju institūts ( Dublin Institute of Technology ( DIT )), Blančārdstaunas Tehnoloģiju institūts ( Institute of Technology Blanchardstown ( ITB )) un Talas Tehnoloģiju institūts ( Institute of Technology Tallaght ( ITTD )) — kopīgi apkalpo galveno mikrorajonu, kurā dzīvo SR Technics darbinieki. Šīs iestādes piedalās virknē iniciatīvu, arī Dublinas reģiona Augstākās izglītības aliansē ( Dublin Region Higher Education Alliance ), Izglītības inovāciju tīklā ( Learning Innovation Network ) un tādos projektos kā Izglītība darbā ( Education in Employment ( EIS )) un Ceļvedis nodarbinātības un augstskolu partnerībā ( Roadmap for Employment-Academic Partnership ( REAP )), kurus finansē Augstākās izglītības pārvalde saskaņā ar tās Stratēģiskās inovācijas fondu ( Strategic Innovation Fund ) .

14. Arodbiedrības, kas pārstāv darba ņēmējus, ir UNITE, AGEMO, ATGWU, IMPACT, IEI, SIPTU, UCATT un TEEU .

15. Citas ieinteresētās personas ir Fingal Task Force , IDA , Ziemeļdublinas attīstības koalīcija ( North Dublin Development Coalition ( NorDubCo )), Dublin Area Partnerships un vietējo uzņēmumu valdes ( Local Enterprise Boards ).

Sagaidāmā atlaišanas ietekme uz nodarbinātību vietēji, reģionā vai valstī

16. Īrija uzskata, ka atlaišanas gadījumu ietekme būs nozīmīga vietējā līmenī. Atlaišanas apjoms pārsniedz 1 % no kopējā darbaspēka Fingalas grāfistes padomes teritorijā. Laikā no 2009. gada marta līdz septembrim Dublinas reģiona ziemeļu daļas sociālajā dienestā, uz kuru attiecas SR Technics , Live Register (sociālo maksājumu saņēmēju uzskaite, kas tiek izmantota kā bezdarbnieku reģistrs pirms Centrālā statistikas biroja sniegtās precīzākas ceturkšņa statistikas, kura tiek ietverta Valsts mājsaimniecību ceturkšņa pārskatā) iekļauto personu skaits palielinājās no 7562 uz 9057 personām (+19,8 %). Attiecībā uz šo laika posmu vislielākais valsts Live Register pieaugums vietējā Sociālā dienesta birojā tika reģistrēts Balbriganā, Dublinas grāfistes ziemeļu daļā (+21,9 %).

17. Laika posms no 2009. gada marta līdz septembrim atbilst laikam, kurā no darba tika atlaisti 838 SR Technics darba ņēmēji. 2009. gada oktobra sākumā 593 bijušie SR Technics darba ņēmēji reģistrējās Live Register , un no tiem 442 (75 %) dzīvo Dublinas reģionā.

18. Lai gan darba ņēmēju atlaišanas gadījumi SR Technics neietekmēs piegādes un pakārtotās ražošanas uzņēmumus, gaidāms, ka ieņēmumu zaudējumi saistībā ar darba ņēmēju atlaišanu SR Technics radīs būtiskus zaudējumus netiešajai nodarbinātībai, zaudējot darba ņēmēju ienākumus un vietēji un reģionāli samazinoties SR Technics materiālu un pakalpojumu iepirkumiem. Šajā aspektā gada algu apmērs 69 miljoni euro 2007. gadā un iepirkto materiālu un pakalpojumu apmērs attiecīgi 24,9 miljoni euro un 18,1 miljons euro 2007. gadā bija ievērojami.

SR Technics darba ņēmēju atlaišana pārspēj citus nozīmīgus darbinieku skaita samazināšanas gadījumus, kas nesen notikuši reģiona pārtikas ražošanas nozares uzņēmumos.

Finansējama saskaņota individualizēto pakalpojumu pakete un tās paredzamo izmaksu sadalījums, ietverot arī papildināmību ar struktūrfondu finansētām rīcībām

19. Īrija atlaistajiem darba ņēmējiem piedāvā pasākumu paketi, kas balstās uz pieciem pīlāriem; FÁS profesionālā orientācija un apmācība, no darba atbrīvotā mācekļa apmācība darbavietā un ārpus tās, AK apmācība, uzņēmējdarbība un pašnodarbinātība, trešā līmeņa izglītība.

20. Pīlārs FÁS profesionālā orientācija un apmācība papildus virknei mācību kursu, kas paredzēti, lai darba ņēmējiem nodrošinātu pamata datora vai dzīves prasmes vai alternatīvas profesionālās iespējas, ietver pamata profesionālo orientāciju lielākajai daļai atlaisto darba ņēmēju. Katrai personai, kas apmeklēs FÁS pilna laika kursus, būs arī tiesības saņemt mācību pabalstu.

Tiek lēsts, ka 850 darba ņēmēji izmantos profesionālo orientāciju, kuras plānotās izmaksas uz vienu darba ņēmēju ir EUR 100. Paredzams, ka 789 darba ņēmēji piedalīsies FÁS mācību kursos un to plānotās izmaksas uz vienu darba ņēmēju ir EUR 784. Tiek lēsts, ka no šiem atlaistajiem darba ņēmējiem 70 saņems mācību pabalstu EUR 3863 uz vienu darba ņēmēju.

Šā pīlāra kopējās plānotās izmaksas ir EUR 973 710.

21. Pīlārs No darba atbrīvotā mācekļa apmācība darbavietā un ārpus tās ir izstrādāts, lai ļautu SR Technics pašreizējiem mācekļiem pabeigt savu mācekļa praksi. Standarta mācekļa prakses sistēmas pamatā ir septiņi apmācības darbavietā (pāra skaitļi) un apmācības ārpus darbavietas (nepāra skaitļi) mainīgi posmi. SR Technics mācekļiem, kas jau pirms SR Technics slēgšanas ir pabeiguši 1. līdz 4. posmu, ir jāpabeidz 5. un 7. apmācības posms darbavietā ar pārtraukumu starp tiem, lai pabeigtu 6. apmācības posmu ārpus darbavietas. Gaidāms, ka septiņdesmit mācekļi pabeigs savas mācekļa prakses apmācības posmu ārpus darbavietas, kura izmaksas uz vienu mācekli ir EUR 7699, un 37 mācekļi pabeigs apmācības posmu darbavietā, kura izmaksas uz vienu mācekli ir EUR 6886.

Šā pīlāra kopējās plānotās izmaksas ir EUR 793 714.

22. Pīlāru AK apmācība piedāvā apkārtējo teritoriju, arī Dublinas, Mītas un Lautas grāfistes, Arodizglītības komitejas ( Vocational Education Committees ). Tajā ietilpst darbības, kas pielāgotas atlaisto darba ņēmēju tehniskajai sagatavotībai, starp tām ir Sākotnējā ievadkursa programma, Prasmju tālāknodošanas programma, programma “Digitālās prasmes darbam” un pašnodarbinātības modulis.

Paredzams, ka Sākotnējā ievadkursa programmu, kuras mērķis ir iepriekšējo zināšanu atzīšana, psihometriskā testēšana un konsultāciju izglītības jomā atbalsts, izmantos 480 darba ņēmēji, un tās plānotās izmaksas uz vienu darba ņēmēju ir EUR 250.

Paketē vajadzības gadījumā ir paredzēti prasmju tālāknodošanas kursi, kas attiecas uz videi draudzīgām tehnoloģijām, personālā datora uzturēšanu, uzņēmējdarbības un grāmatvedības prasmēm, uzņēmējdarbības prasmēm, izmantojot datoru, kā arī kursi saistībā ar Microsoft sertifikāciju ( Certified Professional ) un komunikācijas prasmēm, un tiek lēsts, ka šo kursu izmaksas uz vienu darba ņēmēju būs EUR 7000 un tajos piedalīsies 162 darba ņēmēji.

Paredzams, ka 108 darba ņēmēji gūs labumu no programmas “Digitālās prasmes darbam” ( Digital competence for work ), kas ietver moduļus, kuri attiecas uz IT un pieņemšanas prasmēm, IT mazumtirdzniecībā un klientu apkalpošanā, uzglabāšanu un darba ar datiem iemaņām, IT biroja administrāciju un izstrādi, IT un komunikācijas prasmēm, kā arī uz komunikācijas prasmēm un komunikāciju elektroniskās komercijas jomā. Plānotās izmaksas uz vienu darba ņēmēju ir EUR 7000.

Visbeidzot, saskaņā ar aplēsēm 90 darba ņēmēji apmeklēs kursus — “Datori uzņēmējdarbībai” ( Computers for Business ) , “Pārskati mazajai uzņēmējdarbībai” ( Accounts for Small Business ) , “Manuāli un datorizēti pārskati un komunikācijas uzņēmējdarbībai” ( Manual and Computerised Accounts and Communications for Business ), lai sekmīgāk varētu sākt paši savu uzņēmējdarbību. Plānotās izmaksas uz vienu darba ņēmēju ir EUR 7000.

Saskaņā ar aplēsēm šā pīlāra kopējās izmaksas ir EUR 2 640 000.

23. Pīlāru Uzņēmējdarbība un pašnodarbinātība nodrošinās Enterprise Ireland ( EI ) sadarbībā ar Fingalas grāfistes uzņēmumu valdi ( Fingal County Enterprise Board ( CEB )) un virkne citu dalībnieku. Tas ietver uzņēmējdarbības uzsākšanas veicināšanu, izmantojot uzņēmējdarbības informācijas darbseminārus, kuros pēc aplēsēm piedalīsies 850 darba ņēmēji un kuru izmaksas varētu būt EUR 50 uz vienu darba ņēmēju.

Tiek lēsts, ka četri darba ņēmēji piedalīsies EI/CEB uzņēmējdarbības īsajā programmā un tās izmaksas uz vienu darba ņēmēju būs EUR 3000.

Saskaņā ar aplēsēm pieci darba ņēmēji saņems Enterprise Ireland iespēju dotāciju, lai ļautu potenciālajiem jaunu uzņēmumu dibinātājiem, kuriem ir biznesa ierosme, izvērtēt, vai tirgū atrodama niša viņu piedāvātajiem produktiem, apstiprināt reālo tirgus potenciālu un pilnveidot savu piedāvājumu pirms ieguldījumu priekšlikuma galīgās izstrādes. No uzņēmumu dibinātājiem sagaida, ka tiks veikts nozīmīgs darbs saistībā ar viņu priekšlikumu un ka uzņēmējdarbību nodrošinās spēcīga vadības komanda. Pieejamās dotācijas maksimālais apmērs būs EUR 15 000.

Paredzams, ka vēl pieci darba ņēmēji piedalīsies sarežģītākā CORD (koordinēta pētniecība un attīstība) Campus programmā uzņēmējiem, kas piedalās trešā izglītības līmeņa pilna laika Enterprise Platform programmā, kuru piedāvā Blančārdstaunas Tehnoloģiju institūts vai Talas Tehnoloģiju institūts. Šī programma ir pieejama jaunajiem uzņēmējiem, kurus uzskata par jaunajiem uzņēmējiem ar augstu potenciālu ( HPSU — t.i., ar potenciālu palielināt pārdošanas/eksporta iespējas līdz EUR 1 miljonam un nodarbināt 10 vai vairāk darba ņēmējus trīs gadu laikā pēc darbības uzsākšanas). Ja uzņēmēju pēc novērtēšanas atzīs Enterprise Ireland , viņa uzņēmums varēs saņemt maksimālo dotāciju EUR 30 000 (vai 50 % no viņa darba samaksas pēdējo trīs gadu laikā, ja tā ir mazāka).

Tiek lēsts, ka 20 darba ņēmējiem piešķirs nodarbinātības dotācijas, kas paredzētas, lai rosinātu jaunos uzņēmumus pieņemt darbā darbiniekus, un to plānotās izmaksas uz vienu darba ņēmēju ir EUR 10 000.

Uzņēmējdarbības un pašnodarbinātības pīlāra kopējās plānotās izmaksas ir EUR 479 500.

24. Piekto pīlāru, kas atlaistajiem darba ņēmējiem vajadzības gadījumā nodrošina trešā līmeņa izglītību , piedāvās augstākās izglītības iestādes ( HEIs ), kuras kopīgi apkalpo teritoriju, kurā dzīvo SR Technics darba ņēmēji. Šīs iestādes ir Dublinas Universitāte ( DCU ), Dublinas Tehnoloģiju institūts ( DIT ), Blančārdstaunas Tehnoloģiju institūts ( ITB ) un Talas Tehnoloģiju institūts ( ITTD ).

Saskaņā ar Īrijas aplēsēm no šī pīlāra darbības labumu varētu gūt 250 darba ņēmēji. Visiem minētajiem 250 darba ņēmējiem tiks piedāvāti sagatavošanas kursi semināriem, darbsemināriem un informācijas sesijām, kas paredzēti tādās jomās kā finanšu un budžeta plānošana, personības un profesionālā attīstība, atkārtotas konsultācijas izglītības jomā un sagatavošanās, kā arī uzņēmējdarbība. Ir paredzēts, ka maksa vienam darba ņēmējam saistībā ar šiem sagatavošanas kursiem būs EUR 150.

Trešā līmeņa izglītības trīs dažādi nacionālās kvalifikāciju sistēmas ( National Framework of Qualifications ( NFQ )) līmeņi vajadzības gadījumā būs pieejami pilna vai nepilna laika studijām — 6. līmenis ( Advanced Certificate un Higher Certificate , kas dod iespēju attīstīt dažādas profesionālās vai vispārējās prasmes), 7. līmenis ( Ordinary Bachelor Degree ) un 8. līmenis ( Honours Bachelor Degree ). Tā kā nevienam no mērķa darba ņēmējiem vēl nav sākotnējais akadēmiskais grāds, paketē nav paredzēta maģistra vai pēcdiploma izglītība.

Augstākās mācību iestādes piedāvās programmas un diplomus, kuri ir saskaņoti ar Īrijā īstenoto “viedas ekonomikas” politiku, īpašu uzmanību pievēršot uzņēmējdarbībai, inženierzinātnēm un datorzinībām trijos NFQ līmeņos.

Plānotās izmaksas uz vienu darba ņēmēju (pilna laika) ir EUR 7500, un ir paredzams, ka 6. līmenī piedalīsies 20 darba ņēmēji, 7. līmenī — 70 darba ņēmēji un 8. līmenī piedalīsies 110 darba ņēmēji.

Pārējie 50 darba ņēmēji, kas izmantos šo darbību, piedalīsies 6., 7. un 8. līmeņa nepilna laika kursos, un plānotās izmaksas uz vienu darba ņēmēju ir EUR 2750.

Paketē papildus kursu izmaksām ir ietvertas atbalsta un mācību materiālu izmaksas, paredzētās izmaksas uz vienu dalībnieku ir EUR 163.

Visi 250 trešā līmeņa izglītības pīlāra dalībnieki tiks iesaistīti Iepriekšējo zināšanu atzīšanas ( Recognition of Prior Learning ( RPL )) procesā, lai noteiktu zināšanas, kas atbilst atsevišķām programmām. Process ietver vispārēju informācijas sesiju, kuras laikā augstākās mācību iestādes sniedz pārskatu par saviem attiecīgajiem piedāvājumiem un plašāku informāciju par paredzētajiem kursiem, kā arī atbalstu iepriekšējo zināšanu atzīšanā. Tie darba ņēmēji, kuriem ir interese apmeklēt trešā līmeņa kursus, var piedalīties divu dienu RPL procesā zināšanu novērtēšanas sesiju veidā. Dalībniekiem palīdzēs definēt izglītības mērķus un saprast, kā pieejamās zināšanas var izmantot, lai sasniegtu šos mērķus. Tad personas varēs izvēlēties pieteikties uz vietu trešā līmeņa kursos. RPL process ļaus katram dalībniekam apzināties savas oficiālās un uz pieredzi balstītās zināšanas, lai noteiktu atbilstošās apgūstamās disciplīnas jomas, pārliecināties par līdzvērtīgiem standartiem, lai pieteiktos uz konkrētu diplomu, un pierādīt sasniegumus, kuru pamatā ir jau iegūtie diplomi, izmantojot citu pieredzi vai izglītību, lai jau iepriekš nopelnītu piekļuvi programmai. Plānotās izmaksas uz vienu dalībnieku ir EUR 750.

Visbeidzot paketē ir ietvertas pabalstu izmaksas darba ņēmējiem, kuri piedalās trešā līmeņa izglītībā. Visi paredzētie 250 darba ņēmēji saņems šādus pabalstus, kuru izmaksas uz vienu darba ņēmēju ir EUR 16 900.

Tiek lēsts, ka kopējās trešā līmeņa izglītības pīlāra izmaksas būs EUR 6 128 250.

25. Pieteikumā norādītie EGF īstenošanas izdevumi saskaņā ar Regulas (EK) Nr. 1927/2006 3. pantu attiecas uz sagatavošanas, vadības un kontroles darbībām, kā arī uz informāciju un reklāmu.

26. Īrijas iestāžu piedāvātie individualizētie pakalpojumi ir aktīvi darba tirgus pasākumi, kas ietverti Regulas (EK) Nr. 1927/2006 3. pantā minētajās piemērotajās darbībās. Īrijas iestādes ir aprēķinājušas kopējās šo pakalpojumu izmaksas, proti, EUR 11 015 174, un EGF īstenošanas izmaksas — EUR 440 000 (=3,8 % no kopējās summas). Kopējais finanšu ieguldījums, kas pieprasīts no EGF, ir EUR 7 445 863 (65 % no kopējām izmaksām).

Darbība | Aprēķinātais darba ņēmēju skaits, kuriem paredzēts pabalsts | Aprēķinātās izmaksas uz vienu darba ņēmēju, kam paredzēts pabalsts (EUR) | Kopējās izmaksas (EGF un valsts līdzfinansējums) (EUR) |

Individualizētie pakalpojumi (Regulas (EK) Nr. 1927/2006 3. panta pirmā daļa) |

FÁS profesionālā orientācija | 850 | 100 | 85 000 |

FÁS mācību kursi | 789 | 784 | 618 310 |

FÁS mācību pabalsts | 70 | 3 863 | 270 400 |

Mācekļi — apmācība ārpus darbavietas | 70 | 7 699 | 538 930 |

Mācekļi — apmācība darbavietā | 37 | 6 886 | 254 784 |

AK ievadkursa programma | 480 | 250 | 120 000 |

AK prasmju tālāknodošanas programma | 162 | 7 000 | 1 134 000 |

AK digitālās prasmes darbam | 108 | 7 000 | 756 000 |

AK prasmes pašnodarbinātajiem | 90 | 7 000 | 630 000 |

EI/CEB uzņēmējdarbības veicināšana | 850 | 50 | 42 500 |

EI uzņēmējdarbības programma | 4 | 3 000 | 12 000 |

EI iespēju dotācijas | 5 | 15 000 | 75 000 |

(CORD) Campus Enterprise programma | 5 | 30 000 | 150 000 |

EI/CEB palīdzība pašnodarbinātajiem (dotācijas) | 20 | 10 000 | 200 000 |

Trešā līmeņa sagatavošanas kursi | 250 | 150 | 37 500 |

Trešā līmeņa NFQ 6. līmeņa sertifikāta kursi datorzinībās, inženierzinātnēs, uzņēmējdarbībā, sociālajās zinātnēs | 20 | 7 500 | 150 000 |

Trešā līmeņa NFQ 7. līmeņa akadēmiskā grāda kursi datorzinībās, inženierzinātnēs, uzņēmējdarbībā, sociālajās zinātnēs | 70 | 7 500 | 525 000 |

Trešā līmeņa NFQ 8. līmeņa akadēmiskā grāda kursi datorzinībās, inženierzinātnēs, uzņēmējdarbībā, sociālajās zinātnēs | 110 | 7 500 | 825 000 |

Trešā līmeņa sertifikāta un akadēmiskā grāda (NFQ 6.–8. līmenis) nepilna laika kursi datorzinībās, inženierzinātnēs, uzņēmējdarbībā, sociālajās zinātnēs | 50 | 2 750 | 137 500 |

Trešā līmeņa vecāka gadagājuma studenta atbalsta un mācību materiāli | 250 | 163 | 40 750 |

Trešais līmenis — Iepriekšējo zināšanu atzīšana (RPL) | 250 | 750 | 187 500 |

Trešais līmenis — Ienākumu atbalsta pabalsts | 250 | 16 900 | 4 225 000 |

Starpsumma: individualizētie pakalpojumi | 11 015 174 |

EGF īstenošanas izmaksas (Regulas (EK) Nr. 1927/2006 3. panta trešā daļa) |

Sagatavošanas pasākumi | 40 000 |

Pārvaldība | 230 000 |

Informācija un reklāma | 80 000 |

Kontroles darbības | 90 000 |

Starpsumma: EGF īstenošanas izmaksas | 440 000 |

Kopējās paredzamās izmaksas | 11 455 174 |

EGF ieguldījums (65 % no kopējām izmaksām) | 7 445 863 |

27. Īrija apstiprina, ka iepriekš minētie pasākumi papildina struktūrfondu finansētos pasākumus. EGF vadošā iestāde, kas ir arī ESF vadošā iestāde, ir ieviesusi vajadzīgās kontroles procedūras, lai novērstu jebkādu divkārša finansējuma risku.

Datums(-i), kad tika sākta vai ir plānots sākt individualizētus pakalpojumus atlaistajiem darba ņēmējiem

28. EGF līdzfinansējumam ierosinātos saskaņotās paketes individualizētos pakalpojumus atlaistajiem darba ņēmējiem Īrija sāka sniegt 2009. gada 25. martā. Tādēļ šis datums ir jebkuras palīdzības, ko varētu piešķirt no EGF, piemērošanas perioda sākums.

Procedūras, ko ievēro, apspriežoties ar sociālajiem partneriem

29. Saņemot paziņojumu par ierosinātajiem darba ņēmēju atlaišanas gadījumiem SR Technics , FÁS tikās ar SR Technics arodbiedrības pārstāvjiem. Diskusijās galvenā uzmanība tika veltīta pieejām, lai nodrošinātu, ka SR Technics vai citas ieinteresētās personas spētu turpināt uzņēmējdarbību Dublinas lidostā. FÁS un Uzņēmējdarbības, tirdzniecības un nodarbinātības ministrija turpināja uzturēt sakarus ar arodbiedrības pārstāvjiem attiecībā uz visiem SR Technics darbinieku atlaišanas gadījumu aspektiem. Neoficiālas diskusijas starp FÁS un SR Technics arodbiedrību par ierosināto saskaņoto individualizēto pakalpojumu paketi turpinās.

Informācija par darbībām, kas ir obligātas saskaņā ar valsts tiesību aktiem vai atbilstoši kolektīvajiem līgumiem

30. Attiecībā uz Regulas (EK) Nr. 1927/2006 6. panta noteiktajiem kritērijiem Īrijas iestādes savā pieteikumā:

31. apstiprināja, ka EGF finansiālais ieguldījums neaizvieto pasākumus, par ko atbild uzņēmumi atbilstīgi valsts tiesību aktiem vai kolektīvajiem līgumiem;

32. pierādīja, ka ar pasākumiem atbalsta individuālus darba ņēmējus un šos pasākumus neizmantos uzņēmumu vai nozaru pārstrukturēšanai;

33. apstiprināja, ka par piemērotajām darbībām, kuras minētas 20. līdz 28. punktā, netiek saņemta palīdzība no citiem Kopienas finanšu instrumentiem.

Pārvaldības un kontroles sistēma

34. Īrija ir informējusi Komisiju, ka finansiālo ieguldījumu pārvaldīs un kontrolēs tās pašas struktūras, kuras atbild par Eiropas Sociālā fonda (ESF) finansējuma sniegšanu un pārraudzību Īrijā.

Finansējums

35. Pamatojoties uz Īrijas pieteikumu, ierosinātais EGF finansiālais ieguldījums saskaņotajai individualizēto pakalpojumu paketei ir EUR 7 445 863, kas ir 65 % no kopējām izmaksām. Komisijas ierosinātais piešķīrums no fonda ir pamatots ar Īrijas iesniegto informāciju.

36. Ņemot vērā EGF finansiālā ieguldījuma maksimāli iespējamo apjomu, kas noteikts saskaņā ar Regulas (EK) Nr. 1927/2006 10. panta 1. punktu, kā arī iespējas pārdalīt apropriācijas, Komisija ierosina izmantot EGF līdzekļus iepriekš minētās summas apmērā; līdzekļi piešķirami atbilstoši finanšu shēmas 1.a kategorijai.

37. Ierosinātā summa nodrošinās, ka vairāk nekā 25 % no EGF finansiālā ieguldījuma maksimālā gada apjoma būs pieejami piešķīrumiem gada pēdējos četros mēnešos, kā noteikts Regulas (EK) Nr. 1927/2006 12. panta 6. punktā.

38. Iesniedzot šo priekšlikumu par EGF izmantošanu, Komisija sāk trīspusēju sarunu vienkāršoto procedūru, kā noteikts 2006. gada 17. maija Iestāžu nolīguma 28. punktā, lai nodrošinātu abu budžeta lēmējinstitūcijas iestāžu vienošanos par vajadzību izmantot EGF un par nepieciešamo summu. Komisija aicina pirmo no abām budžeta lēmējinstitūcijas iestādēm, kura panāk vienošanos par izmantošanas priekšlikuma projektu attiecīgā politiskā līmenī, informēt otru iestādi un Komisiju par saviem nodomiem. Nesaskaņu gadījumā starp abām budžeta lēmējinstitūcijas iestādēm tiks sasaukta oficiāla trīspusēja sanāksme.

39. Komisija atsevišķi iesniedz pārvietojuma pieprasījumu, lai 2010. gada budžetā iekļautu īpašas saistību un maksājumu apropriācijas, kā tas ir paredzēts 2006. gada 17. maija Iestāžu nolīguma 28. punktā.

Maksājumu apropriāciju avots

40. Paredzams, ka pašreizējā īstenošanas stadijā maksājumu apropriācijas, kas 2010. gadā ir pieejamas budžeta pozīcijā 01. 04 05 “Programmas uzņēmumiem pabeigšana. Finanšu vides uzlabošana mazajiem un vidējiem uzņēmumiem (MVU)”, šajā gadā netiks pilnībā izmantotas.

41. Maksājumu apropriācijas atbilstoši prasītajam pārvieto uz trasta kontiem, lai nodrošinātu, ka Eiropas Investīciju fonds (EIF) var jebkurā laikā veikt izmaksas finanšu starpniekiem. Finanšu krīze ir būtiski ietekmējusi finanšu instrumentu, jo īpaši riska kapitāla, izmaksu raksturu. Saskaņā ar Eiropas Riska kapitāla asociācijas ( EVCA ) datiem laikā no 2007. līdz 2009. gadam ieguldījumi un atsavināšanas (izstāšanās) ir samazinājušās vairāk nekā uz pusi salīdzinājumā ar situāciju pirms krīzes. Šie notikumi ir būtiski ietekmējuši arī prognozes attiecībā uz izmaksām 2010. gadā. Visu iepriekš minēto faktu dēļ maksājumu apropriācijas, kas paredzētas 2010. gada budžetā, būs vajadzīgas tikai daļēji. Tādēļ summa EUR 7 445 863 var būt pieejama pārvietošanai.

Priekšlikums

EIROPAS PARLAMENTA UN PADOMES LĒMUMS

par Eiropas Globalizācijas pielāgošanas fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2009/021 IE/ SR Technics , Īrija)

EIROPAS PARLAMENTS UN EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību[4] un jo īpaši tā 28. punktu,

ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda[5] izveidi un jo īpaši tās 12. panta 3. punktu,

ņemot vērā Eiropas Komisijas priekšlikumu[6],

tā kā

(1) Eiropas Globalizācijas pielāgošanās fondu (EGF) izveidoja, lai sniegtu papildu atbalstu darba ņēmējiem, kas atlaisti saistībā ar lielām strukturālām izmaiņām pasaules tirdzniecības modeļos globalizācijas dēļ, un lai palīdzētu viņiem no jauna integrēties darba tirgū.

(2) Attiecībā uz pieteikumiem, kas iesniegti, sākot no 2009. gada 1. maija, EGF darbības joma tika paplašināta, iekļaujot atbalstu darba ņēmējiem, kuru atlaišana ir tieši saistīta ar pasaules finanšu un ekonomikas krīzi.

(3) Saskaņā ar 2006. gada 17. maija Iestāžu nolīgumu EGF var izmantot, nepārsniedzot 500 miljonu euro maksimālo apmēru gadā.

(4) Īrija 2009. gada 9. oktobrī iesniedza pieteikumu par EGF izmantošanu saistībā ar darba ņēmēju atlaišanu SR Technics un līdz 2010. gada 18. maijam iesniedza papildu informāciju. Pieprasījums atbilst Regulas (EK) Nr. 1927/2006 10. pantā paredzētajām prasībām par finansiālā ieguldījuma noteikšanu. Tādēļ Komisija ierosina izmantot EUR 7 445 863.

(5) Tādēļ EGF ir jāizmanto, lai sniegtu finansiālu ieguldījumu saistībā ar Īrijas iesniegto pieteikumu,

IR NOLĒMUŠI ŠĀDI.

1. pants

Eiropas Savienības 2010. finanšu gada vispārējā budžeta ietvaros Eiropas Globalizācijas pielāgošanas fondu (EGF) izmanto, lai nodrošinātu EUR 7 445 863 saistību un maksājumu apropriācijām.

2. pants

Šo lēmumu publicē Eiropas Savienības Oficiālajā Vēstnesī .

Sagatavots

Eiropas Parlamenta vārdā — Padomes vārdā —

priekšsēdētājs priekšsēdētājs

[1] OV C 139, 14.6.2006., 1. lpp.

[2] OV L 406, 30.12.2006., 1. lpp.

[3] Saskaņā ar Regulas (EK) Nr. 1927/2006 3. panta trešo daļu.

[4] OV C 139, 14.6.2006., 1. lpp.

[5] OV L 406, 30.12.2006., 1. lpp.

[6] OV C [..], [..], [..] lpp.